ទីក្រុង Kharkiv រង​ការ​បាញ់​គ្រាប់ផ្លោង​ធ្ងន់ធ្ងរ​នៅ​ថ្ងៃ​ទី ៦ ​នៃ​ការឈ្លានពាន​របស់​រុស្ស៊ី​លើ​អ៊ុយក្រែន
មន្ត្រី​សង្គ្រោះបន្ទាប់​ម្នាក់ បាន​និយាយ​ថា ការ​វាយប្រហារ​នោះ​បាន​សម្លាប់​មនុស្ស​យ៉ាង​តិច​ណាស់​ក៏ ៦ នាក់​និង​ធ្វើ​ឲ្យ​របួស ២០ នាក់​ដែរ។
ទីក្រុង Kharkiv ដែលជាទីក្រុងធំទី ២ របស់ប្រទេសអ៊ុយក្រែន បានរងការវាយប្រហារយ៉ាងដំណំ ដោយសារការបាញ់គ្រាប់ផ្លោងយ៉ាងខ្លាំងក្លាពីកងកម្លាំងរុស្ស៊ីកាលពីថ្ងៃអង្គារម្សិលមិញ ខណៈកងទ័ពរុស្ស៊ីកាន់តែច្រើនកំពុងឈរជើងនៅតាមបណ្តោយផ្លូវភាគខាងជើងរដ្ឋធានីកៀវនៃប្រទេសអ៊ុយក្រែននៅថ្ងៃទី ៦ នៃការឈ្លានពានរបស់រុស្ស៊ីលើអ៊ុយក្រែនដែលជាប្រទេសជិតខាងរបស់ខ្លួន។ ក្រសួងការបរទេសអ៊ុយក្រែន បានចែករំលែកវីដេអូនៃការវាយប្រហារមួយទៅលើអាគាររដ្ឋបាលតំបន់ Kharkivនៅកណ្តាលទីក្រុងនោះដែលមានភ្លើងឆាបឆេះសន្ធោរសន្ធៅនិងផ្សែងខ្មួរខ្មាញ់នៅពេលដែលរថយន្តជាច្រើនបានឆ្លងកាត់តំបន់នោះ។ ប្រធានាធិបតីអ៊ុយក្រែនលោក Volodymyr Zelensky បានពណ៌នាការបាញ់កាំជ្រួចមីស៊ីលរបស់រុស្ស៊ីទៅលើទីលានដ៏សំខាន់របស់ទីក្រុង Kharkiv កាលពីថ្ងៃអង្គារថាជា «អំពើភេរវកម្ម» និងឧក្រិដ្ឋកម្មសង្គ្រាម។ លោកថ្លែងថា «គ្មាននរណានឹងត្រូវលើកលែងទោសឲ្យជាដាច់ខាត។ គ្មាននរណានឹងបំភ្លេចហេតុការណ៍នេះជាដាច់ខាត។ នេះជាអំពើភេរវកម្មរបស់សហព័ន្ធរុស្ស៊ី»។ មន្ត្រីសង្គ្រោះបន្ទាន់ម្នាក់ បាននិយាយថា ការវាយប្រហារនោះបានសម្លាប់មនុស្សយ៉ាងតិចណាស់ក៏ ៦ នាក់និងធ្វើឲ្យរបួស ២០ នាក់ដែរ។ បន្ថែមពីនេះ នៅពេលដែលការឈ្លានពានរបស់រុស្ស៊ីលើអ៊ុយក្រែន បានចូលដល់ថ្ងៃទី ៦ រដ្ឋមន្ត្រីការបរទេសរុស្ស៊ីលោក Sergey Lavrov បានស្តីបន្ទោសសហរដ្ឋអាមេរិកនិងសម្ព័ន្ធមិត្តរបស់អាមេរិកចំពោះការស៊ុំគ្រលំជាមួយអ្វីដែលលោកបានចាត់ទុកថាជារបបណាហ្ស៊ីនៅក្នុងទីក្រុងកៀវ។ អ៊ុយក្រែននិងប្រទេសលោកខាងលិច និយាយថា រុស្ស៊ី កំពុងចាប់ផ្តើមការវាយប្រហារដែលមិនបង្កមូលហេតុទៅលើទីក្រុងនានារបស់អ៊ុយក្រែន។ នៅពេលដែលរដ្ឋមន្ត្រីការបរទេសរុស្ស៊ីលោក Sergey Lavrov បានចាប់ផ្តើមថ្លែងសុន្ទរកថា អ្នកចូលរួមស្ទើរតែទាំងអស់នៅក្នុងកិច្ចប្រជុំរបស់ក្រុមប្រឹក្សាសិទ្ធិមនុស្សអង្គការសហប្រជាជាតិ បានងើបឡើងហើយដើរចេញពីសាលប្រជុំ។ លោក Lavrov មិនបានដឹងអំពីបញ្ហានេះទេពីព្រោះលោកត្រូវបានបង្ខំឲ្យធ្វើសុន្ទរកថាទៅកាន់ក្រុមប្រឹក្សាសិទ្ធិមនុស្សតាមប្រព័ន្ធវីឌីអូជំនួសឲ្យការថ្លែងដោយផ្ទាល់ដូចដែលលោកចង់ធ្វើ។ លោក Lavrov បានចោទប្រកាន់ដោយកំហឹងលើសហភាពអឺរ៉ុបពាក់ព័ន្ធនឹងសិទ្ធិសេរីភាពនៃការធ្វើដំណើររបស់លោកដែលបានរារាំងមិនឲ្យលោកជិះយន្តហោះ ឆ្លងកាត់ដែនអាកាសរបស់ពួកគេទៅកាន់ទីក្រុងហ្សឺណែវ។ បន្ទាប់មកលោក បានចំណាយពេល ២០ នាទី រិះគន់គោលនយោបាយរបស់ «ប្រទេសលោកខាងលិច» ដែលដឹកនាំដោយរដ្ឋាភិបាលអាមេរិកដែលលោកបានអះអាងថា បានដឹកនាំរបបរដ្ឋាភិបាលក្រុងកៀវធ្វើសង្គ្រាមជាមួយប្រជាពលរដ្ឋខ្លួនឯងចាប់តាំងពីឆ្នាំ ២០១៤ មក។ រដ្ឋមន្ត្រីការបរទេសរុស្ស៊ីរូបនេះ បានចោទប្រកាន់របបអ៊ុយក្រែនពីការប្រព្រឹត្តអំពើឧក្រិដ្ឋកម្ម និងការធ្វើសង្គ្រាមរយៈពេល ៨ ឆ្នាំប្រឆាំងនឹងពលរដ្ឋរុស្ស៊ីនិងពលរដ្ឋដែលនិយាយភាសារុស្ស៊ីនៅក្នុងតំបន់ផ្តាច់ខ្លួន ២ គឺ Donetsk និង Luhansk។ កំណត់សម្គាល់ទាំងនេះ ផ្ទុយគ្នាស្រឡះទៅនឹងទស្សនៈរបស់សហគមន៍អន្តរជាតិភាគច្រើន។ ប្រធានគោលនយោបាយការបរទេសសហភាពអឺរ៉ុបលោក Joseph Borell បាននិយាយកាលពីថ្ងៃអង្គារម្សិលមិញថា ការបាញ់ផ្លោងរបស់រុស្ស៊ីលើហេដ្ឋារចនាសម្ព័ន្ធស៊ីវិលដែលបានកើតមានឡើងកាលពីថ្ងៃចន្ទនៅក្នុងទីក្រុង Kharkiv ជា «ការរំលោភច្បាប់សង្គ្រាម»។ អ្នកនាំពាក្យរដ្ឋាភិបាលវិមានក្រឹមឡាំងលោក Dmitry Peskov បានច្រានចោលការចោទប្រកាន់ពីឧក្រិដ្ឋកម្មសង្គ្រាមហើយបានប្រាប់ក្រុមអ្នកយកព័ត៌មានថា «កងទ័ពរុស្ស៊ី មិនបានធ្វើការវាយប្រហារលើហេដ្ឋារចនាសម្ព័ន្ធស៊ីវិលនិងតំបន់នានាដែលមានអ្នកស្រុករស់នៅទេ»។ ថ្វីបើមានភស្តុតាងនៃការវាយប្រហាររបស់រដ្ឋាភិបាលវិមានក្រឹមឡាំងលើផ្ទះសម្បែង សាលារៀននិងមន្ទីរពេទ្យ ដែលក្រុមអ្នកយកព័ត៌មានរបស់សារព័ត៌មាន Associated Press បានប្រមូលចងក្រងក៏ដោយ។ អ៊ុយក្រែន ក៏បានរាយការណ៍កាលពីថ្ងៃអង្គារដែរថា កងទ័ពមកពីប្រទេសបេឡារុសដែលជាសម្ព័ន្ធមិត្តរបស់រុស្ស៊ី បានចូលក្នុងតំបន់ Chernihiv របស់អ៊ុយក្រែន។ នៅក្នុងប្រទេសប៉ូឡូញវិញ អគ្គលេខាធិការអង្គការអូតង់លោក Jens Stoltenberg បាននិយាយថា អង្គការអូតង់ នឹងឲ្យទាំងប្រទេសរុស្ស៊ីនិងបេឡារុសទទួលខុសត្រូវចំពោះអ្វីដែលកំពុងកើតមានឡើងនៅក្នុងប្រទេសអ៊ុយក្រែន។ លោកបាននិយាយទៀតថា៖ «លោកប្រធានាធិបតី Putin បានធ្វើឲ្យប្រេះឆាសន្តិភាពនៅក្នុងទ្វីបអឹរ៉ុប។ សម្ព័ន្ធមិត្តបានថ្កោលទោសការឈ្លានពានដ៏អយុត្តិធម៌និងព្រៃផ្សៃទៅលើអ៊ុយក្រែន»។ លោកមានប្រសាសន៍ទៀតថា៖ «ការវាយប្រហាររបស់រុស្ស៊ីជាការមិនអាចទទួលយកបានសោះឡើយ ហើយវារឹតតែមិនអាចទទួលយកបានទៀតពីប្រទេសបេឡារុសនោះ»៕